Kumiswa Uhlelo LweOutreach EHarare
Omunye wabagcinisihlalo beCOPAC, uMnu. Douglas Mwonzora uthi baqoqa ukucela ukuthi lolu hlelo luphindwe eHarare.
Omunye wabagcinisihlalo bekomidi yephalamende ebona ngokulotshwa kutsha kwesisekelo sombuso eyeCOPAC, uMnu. Douglas Mwonzora utshele iStudio 7 ukuthi ikomidi le izakhalaza ukuthi yonke imihlangano eqhutshwe ngempelaviki imiswe. Uhlelo lokuqoqa imbono kazulu ezangena kusisekelo sombuso esitsha solumisiwe eHarare kulandela udlakela oluqhamuke ngempelaviki. Omunye wabagcinisihlalo bekomidi yephalamende ebona ngokulotshwa kutsha kwesisekelo sombuso eyeCOPAC, uMnu. Douglas Mwonzora utshele iStudio 7 ukuthi ikomidi le izakhalaza ukuthi yonke imihlangano eqhutshwe ngempelaviki iphindwe. Eminye imbiko njalo ithi udlakela lokhu luqhubeka esigabeni seManicaland. KoBulawayo, abatshayeli bakhalele umsebenzi okwesikhatshana ngempelaviki, njalo ezinye iziphathamandla ze COPAC azifinyelelanga emihlanganweni ngesikhathi, okubangele ukuthi abantu batshone belindile, kukanti eminye imihlangano ayisabanga khona. Indawo lapho imihlangano le engaqhutshwanga khona koBulawayo zigoqela i Small City Hall, eLozikeyi Primary, iMatshobana Hall, eZulukandaba Primary, eMatshayisikhova Primary, eMgombane Primary, eNkulumane Secondary, eMganwini Secondary, kanye le Hlalani Kuhle Shed eCowdray Park. UMnu. Believe Gaule, isiphathamandla se COPAC, uchasisa ukuthi imihlangano le izaqhutshwa ngolweSithathu liqembu elisele koBulawayo liqedisa imihlangano e Stanley Square le Jairos Jiri ngoMvulo. Amanye maqembu alubhekise eBeitbridge ukuyaqalisa loluhlelo ngolweSibili, kukanti amanye asaqedisa esigabeni se Bubi-Mguza. Ubudlwangudlwangu obuqhamuke eHarare ngempelaNsonto emihlanganweni yokubuthelela imbono kazulu ezasetshenziswa ekulotshweni kwesisekelo sombuso esitsha sebubangele ukuthi uzulu athi isisekelo esizalotshwa kasisoze sitshengise izifiso zikazulu zakhe. Ingcwethi kwezombusazwe uMnu. Effie Dlela Ncube, njalo ongumqondisi we Matabeleland Constitutional Reform Agenda utshele uChris Gande weStudio Seven ukuthi abantu balakho ukwala ukwemukela isisekelo sombuso esizalotshwa kukhetho lwe Referendum.